Mundaka Upanišada
Mundaka Upanišada (skr. मुण्डकोपनिषद् = IAST: Muṇḍakopaniṣad) – viena iš vedų kanono brahmaniškųjų komentarų – Upanišadų – dalių. Ši Upanišada priskiriama Atharvavedai (Šaunakos redakcijai). Tai viena seniausių eiliuotų Upanišadų. Mundaka Upanišada siejama su nuogųjų asketų (muṇḍa) grupe. Mundaka Upanišadoje aprašomas aukštesniojo ir žemesniojo žinojimo pažinimas, poetinėmis alegorijomis aprašomas Atmanas ir Brahmanas, Atmano pažinimo būdai. Teigiama, kad Atmano pažinimas nepriklauso nuo žinių, išsilavinimo, bet tik nuo paties Atmano pasirinkimo žmogui suteikti žinojimą. Mundaka Upanišadoje pirmą kartą minimos 6 vedangos, iš šios Upanišados paimtas Indijos motto Satyameva Jayate („Tik tiesa laimi“, 3.1.6). Upanišada sudaryta iš 3 dalių (adhyāyas), visą tekstą sudaro 64 posmai.